”சொல்லப்போனா இந்த சைவம்கிறது என்ன? என்னப்பன் அம்மையப்பன் விடமுண்ட கண்டன் ஆனையைக் கொன்னு போர்த்தினானே?”என்று சிதம்பரசேவுகம்பிள்ளை கேட்டார். ”அந்தக்காலத்திலே காப்பி குடிக்கலாமா கூடாதாண்ணு ஒரு பிராது வந்தப்ப எங்கப்பா சிவஞானப்பேரொளி காசிநாதப்பிள்ளைவாள் ‘அவன் ஆலகாலம் உண்டவனல்லவோ, எல்லாத்தையும் அவனுக்கு அர்ப்பணித்து உண்பது சிவாயமே ஆம்’ அப்டீன்னு சொல்லி தீத்து வைச்சாஹ…” சிதம்பரசேவுகம்பிள்ளை நெகிழ்ந்தார் ”மருந்திலருமருந்துருவான பெருவிருந்தென்னப்பனல்லவோ?” பிள்ளைவாளுக்கு மேல்துண்டால் மறைத்து சற்றே ‘மருந்து அருந்தும்’ பழக்கமும் உண்டு. அ·து சிலசமயம் விருந்தாவது அவன் ஆடல். அப்போது சுட்டகருவாடும் சிவாயமே ஆம்.